Brønderslevs borgmester, Mikael Klitgaard vil gå i spidsen for at få unge ledige ud på arbejdsmarkedet. Derfor har han indbudt en håndfuld virksomheder til et morgenmøde om at blive mentor for de unge ledige. - For mange unge i vores kommune står uden job eller uddannelse og er endt på kontanthjælp eller uddannelseshjælp. Og selv om man på Unge-Centeret er lykkes med at få flere i gang, så skal vi stadig prøve med nye metoder. Målet er helt klart at få flere unge væk fra offentlig forsørgelse, siger borgmester Mikael Klitgaard (Venstre). Netop en mentor skal hjælpe til at få unge ledige ud på arbejdsmarkedet. Erfaringer fra andre kommuner viser nemlig, at 71 procent af de unge, der har været i et mentorforløb, kommer videre i job eller uddannelse. - Erhvervsmentorens hjælp kan være alt fra at give den unge mod på og lyst til at komme ud på arbejdsmarkedet eller hjælpe dem med at skrive en jobansøgning og lignende. Vi ved, at det har betydning for den unge, hvad mentoren siger og gør– ofte større betydning end hvad mor og far eller skolen siger, siger borgmesteren. Mødet finder sted den 5. oktober.
For mange unge står uden job eller uddannelse. Det mener Brønderslevs borgmester, og derfor vil han som den første nordjyske kommune være en del af mentorordningen.